આ કામની પૂર્તિ માટે તેમણે શ્રી પ્રકાશ આંબેડકરની મદદ લેવી જ જોઈએ. કારણ સમયાંતરે તેઓ પણ ભારતને સંઘમુક્ત કરવાની ઘોષણાઓ કરતા હોય છે. તેમની પાસે પણ ભારતને સંઘમુક્ત કરવાની બ્લુ-પ્રિન્ટ હશે. એટલે જિગ્નેશે આ બાબતે તેમની સાથે વિચાર-વિમર્શ કરવો જોઈએ. સંઘમુક્ત ભારત કરવું હોય તો શું શું કરવું પડે? હું જરા ટૂંકમાં તેની પણ ટીપ આપી દઉં. સંઘ એટલે કાર્યકર્તાઓને ‘સંઘનું કામ કરશો નહીં. એ બહુ ખરાબ કામ છે, તમારો સમય અને પૈસો તમે નકામા વેડફી રહ્યા છો એ વાત એમને ગળે ઉતારવી પડે.’ દર વર્ષે સેંકડોની સંખ્યામાં ઉચ્ચપદવી પ્રાપ્ત સેંકડો તરુણો પ્રચારક તરીકે નીકળે છે. તેમને પણ જિગ્નેશે સમજાવવા પડશે. ‘શું કામ પ્રચારક તરીકે નીકળો છો? તેને બદલે પોતાની કારકિર્દી (કેરિયર) બનાવો. દેશને તેની આવશ્યકતા છે.’ સંઘને દેશમાં જબરજસ્ત સમર્થન પ્રાપ્ત થાય છે. જિગ્નેશે સમાજમાં જઈને એટલે પોતાની જાતિ સિવાયના સમાજમાં જઈને અન્ય જાતિઓના હિંદુઓને પણ સંઘને ટેકો ન આપશો, સંઘને ટેકો આપવો દેશઘાતક છે એ વાત સમજાવવી પડશે. જિગ્નેશે પ્રત્યક્ષ મેદાનમાં ઉતરી આ બધો પ્રયત્ન કરવો જોઈએ. મંચ પર ચઢીને ભાષણ કરવાથી પ્રસિદ્ધિ મળે છે. પ્રસિદ્ધિ મેળવવા બોલવું પડે છે. પ્રસિદ્ધિ માટે કરેલાં ભાષણોથી સમાજમાં કોઈ પરિવર્તન થતું નથી. સમાજમાં પરિવર્તન લાવવા માટે પ્રત્યક્ષ રણમેદાનમાં ઊતરવું પડે છે. આપણે આશા રાખીએ કે જિગ્નેશ પોતે આ કાર્ય કરશે. આપણો દેશ ધર્મપ્રધાન દેશ છે. સામાન્ય જનતાને કદાચ બંધારણ શું છે તે નહીં સમજાય પણ ધર્મ શું છે તે તો બરાબર સમજાય જ છે. સામાન્ય જનતા સત્યના માર્ગે ચાલવાને અને ન્યાયપૂર્વકના વ્યવહારને ધર્મ માને છે. રાષ્ટ્રીય સ્વયંસેવક સંઘ ગત ૯૦ વર્ષથી આ જ કામ કરતો આવ્યો છે. સંઘનું અંતિમ લક્ષ્ય અધર્મનો વિનાશ અને ધર્મની સંસ્થાપના એ જ છે અને ધર્મની સંસ્થાપના થવાની હોય તો અધર્મની શક્તિઓ એટલી જ વધુ પ્રબળ થવાની અતિ આવશ્યક્તા હોય છે. એ વધ્યા સિવાય લોકોને ધર્મ સમજાતો નથી.